google/wiki40b huggingface dataset:
Bladaper

Beskrivelse

Bladaper er mellomstore dyreaper med lang hale. De afrikanske artene har sterke farger og kontrastrike mønster i pelsen, mens de fleste asiatiske er mer ensfargete. Bladapene skiller seg fra de egentlige dyreapene ved at de mangler kinnposer og gjennom flere detaljer i tannsettet. Kroppen har tilpasninger for å kunne fordøye blader; spyttkjertlene er store, magesekken er inndelt i flere rom, og tarmene fylt av en tarmflora som er innrettet mot å bryte ned tungfordøyelig cellulose.
De afrikanske artene er utbredt i det sentrale skogbeltet fra Guinea til Etiopia, mens gruppen ikke finnes lenger sør og nord i verdensdelen. I Asia finnes bladapene fra sørlige Kina sørover til Java, Bali og Lombok og vestover til Kashmir. På Borneo er det hele seks arter som tilhører underfamilien. De fleste bladaper er tropiske, men de tre kinesiske artene i slekta Rhinopithecus lever i fjellskoger med mye snø og kulde om vinteren.
Langurene omfatter artene i de tre slektene Presbytis, Semnopithecus og Trachypithecus. De har forholdsvis lang underarm. Bena er lengre enn armene. De kan være veldig høyrøstede.
I miocen og pliocen var slektene Mesopithecus og Dolichopithecus utbredt i Europa, Sibir, Mongolia og Japan. Dolichopithecus ruscinensis overlevde i Europa til overgangen mellom pliocen og pleistocen for 2,58 millioner år siden.
Rosshavet (rederi)

A/S Rosshavet var et norsk selskap som ble stiftet i Sandefjord i 1923 for å drive hvalfangst. Bak etableringen stod Magnus Konow og Johan Rasmussen.
Selskapet drev pionérvirksomhet innen pelagisk hvalfangst. I 1922 ble lasteskipet DS «Mahronda» (bygd 1905) kjøpt fra britiske eiere og ombygd til hvalkokeri ved Framnæs Mekaniske Værksted. Skipet fikk navnet «Sir James Clark Ross». Første kaptein og fangstbestyrer var Carl Anton Larsen. Første fangstsesong i Rosshavet i Antarktis var vinteren 1923/1924. Larsen døde ombord i 1924.
Selskapets andre kokeri, FLK «C. A. Larsen», ble ombygd ved Fredrikstad Mekaniske Verksted og satt i drift i 1926, oppkalt etter Larsen.
Selskapets tredje kokeri FLK «Sir James Clark Ross» (1930) ble bygd 1930 og var i drift til 1963.
Selskapet fikk bygd en del av sine hvalbåter ved Kaldnes Mekaniske Verksted i Tønsberg, blant annet DS «Star X» (1927), DS «Star XIX» (1930) og DS «Star XX» (1930) , mens DS «Star IV» (1948), DS «Star V» (1948) og DS «Star X» (1951) ble levert fra Fredrikstad Mekaniske Verksted. Hvalfangsten ble avviklet etter sesongen 1964–1965. Selskapets flåte hadde da fanget 42 161 hval og produsert over 500 millioner liter hvalolje.
Selskapet drev siden rederivirksomhet, og fikk levert tankskipet MT «Ross Hill» fra Fredrikstad Mek Verksted i 1954 og stykkgodsskipet MS «Ross Mount» fra Framnæs i 1962. På 1970- og 1980-tallet engasjerte rederiet seg i oljevirksomheten og bygde boreplattformer, blant annet «Ross Rig» (Framnæs 1975) og «Ross Isle» (Kaldnes 1983).
Selskapsnavnet Rosshavet AS og relaterte selskaper er i dag en del av Lorentzensfæren.
Gledeståra

Gledeståra er et musikkalbum med Terje Nilsen, utgitt den 2. november 2012. Albumet inneholder opptak som aldri er utgitt før. Tittellåten ble opprinnelig skrevet til Kirkens Bymisjon. Da inneholdt den åtte vers. På dette albumet er den kuttet ned til to.
Banda (distrikt)

Demografi

Ved folketellingen i 2011 var det 1 799 541 innbyggere i distriktet, mot 1 537 334 i 2001. Den urbane befolkningen utgjør 15,35 % av befolkningen.
Barn i alderen 0 til 6 år utgjorde 16,10 % i 2011 mot 19,74 % i 2001. Antallet jenter i den alderen per tusen gutter er 917 i 2011.
Selatosomus

Utseende

Middelsstore (15 – 20 millimeter), litt brede, blanke, mørke smellere, gjerne mer eller mindre metallskinnende. Beina er ofte røde. Hodet er kort og bredt, med små fasettøyne, hos noen arter er disse rundet utstående. Antennene er 11-leddete, vanligvis ganske lange, ofte sagtakkede eller kamformede. Ofte er antennene lengre og mer forgrenede hos hannene enn hos hunnene. Brystskjoldet (pronotum) er mer eller mindre firkantet sett ovenfra, gjerne omtrent så langt som bredt. Sidekantene er tydelig markerte, og bakhjørnene er mer eller mindre tilbaketrukket. Dekkvingene er langsmale, omtrent så brede som brystskjoldet, med tydelige lengdestriper, kan ha gule tegninger. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. Hva de spiser kan variere – noen arter synes å være hovedsakelig planteetere, og enkelte kan være brysomme skadedyr, andre er rovdyr. Mange arter bruker flere år på larveutviklingen. De voksne billene flyr godt og treffes ofte flygende, på blomster eller i vegetasjonen.

Utbredelse

Slekten har en holarktisk utbredelse.
Mimapomecyna

Utseende

Middelsstore, kraftige, matte trebukker. Antennene er kortere enn kroppen. Pronotum er sekskantet, tennene på sidene sitter et stykke bak midten og er butte. Dekkvingene er mye bredere enn pronotum, med opphøyde lengderibber.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Artene lever på Madagaskar.
Statens embetsverk på Åland

Statens embetsverk på Åland (svensk: Statens ämbetsverk på Åland) er den statlige myndighet som representerer og ivaretar den finske stats interesser på det selvstyrte Åland. Embetsverket er underlagt finansministeriet i Finland og ledes av Ålands landshøvding. Frem til utgangen av 2009 kaltes embetsverket Länsstyrelsen på Åland. Ålands status som selvstyrt område gjør at Ålands lagting og Ålands landskapsregjering har lovgivnings- og forvaltningsmyndighet over hoveddelen av de oppgavene som regionforvaltningsverkene i det øvrige Finland har ansvar for. Statens embetsverk på Åland har derfor forholdsvis få ansvarsområder. Embetsverket har sete i Mariehamn.
Uninett

Historie

Uninett ble etablert i 1976 som et prosjekt basert på midler fra Norges Teknisk-Naturvitenskapelige Forskningsråd, og hadde sitt hovedsete ved SINTEF i Trondheim. Arbeidet ble videreført som forskningsprosjekt i SINTEF, før Uninett ble etablert som driftsorganisasjon for det akademiske datanettet i Norge. Samtidig overtok Uninett ansvaret for administrasjonen av .no-domenet på internett. Etter fem år som prosjektorganisasjon ble aksjeselskapet Uninett AS stiftet i 1993.
I 1999 ble deler av av Uninetts virksomhet skilt ut som eget selskap, Uninett FAS (Felles Administrative Systemer). FAS skulle utvikle tekniske løsninger for effektiv drift av administrative tjenester for UH-sektoren. I 2002 og 2003 ble ytterligere to datterselskap etablert, Uninett ABC og Uninett Norid. ABC skulle bruke Uninetts kompetanse og erfaring til nettutbygging til de øvrige utdanningsinstiusjonene i Norge, med vekt på grunnskolen og de videregående skolene. Norid skulle videreføre administrasjonen av domenenavn under .no-domenet. Datterselskapet Uninett Sigma, ble opprettet i 2004. Sigma har senere endret navn til Uninett Sigma2, og koordinerer tungregning og lagring i UH-sektoren.
Etter et ønske fra Kunnskapsdepartementet om å samle de statlige ressursene innenfor IKT i grunnutdanningen ble Uninett ABC ved årsskiftet 2009/2010 skilt ut av konsernet.
Uninett FAS ble ble avviklet som eget selskap 31. desember 2011.
Landhockey under Panamerikanske leker 1991

Landhockey under Panamerikanske leker 1991. Landhockey var en av flere sporter i de ellevte Panamerikanske leker som ble arrangert i Havanna på Cuba i perioden 2. til 18. august 1991. Det var sjuende gangen som landhockey var med i de panamerikanske leker. Det var to turneringer, en for menn og en for kvinner, Argentina vant begge.
Men's field hockey  Argentina (ARG)  Canada (CAN)  United States (USA) Women's field hockey  Argentina (ARG)  Canada (CAN)  United States (USA)
UA:Persjyj

Bakgrunn

UA:Persjyj har røtter helt tilbake til 1939, da den aller første testsendingen ble sendt – et 40 minutter langt program. Mer organiserte prøvesendinger startet imidlertid først etter krigen, først 6. og 7. november 1951 fra et tv-studio i Kiev i forbindelse med feiringen av oktoberrevolusjonen. Utover 1950-årene ble prøvesendingene mer regulære, og i 1965 ble tv-sendingene markedsført under navnet UT (Ukrainske Telebatsjennja, ukrainsk fjernsyn). I 1972 lanserte UT en andre kanal, og den opprinnelige kanalen skiftet navn til UT-1.
I 1988 endret kanalen navn til Første nasjonale tv-kanal, og i 2015 fikk kanalen sitt nåværende navn. Det skjedde etter at allmennkringkasteren NTU ble omstrukturert og relansert som UA:PBC.

Logoer

Kanalens logoer siden 1991.
Alpin skiidrett under Paralympiske vinterleker 1976

Alpin skiidrett under Paralympiske vinterleker 1976 bestod av 28 øvelser 15 for menn og 13 for kvinner.
Pauliström

Pauliström er et tettsted i Vetlanda kommune i Jönköpings län i Småland i Sverige. I 2010 hadde tettstedet 221 innbyggere.
Bordvannvegen i Lom

Bordvannveien i Lom, eller Bordvassvegen, er et kanalsystem for vanning av åkrer, hovedsakelig til korndyrking. Slike systemer med kanaler og vannrenner var vanlig i Ottadalsbygdene på 17- og 1800-tallet, og var en forutsetning for gode kornavlinger. Årsnedbøren er mange steder bare 300 mm. Gje Vårherre sol, ska oss sjølve skaffe væte, sa folk i Ottadalen. 
Vannveiene ble anlagt fra kanten av isbreene i fjellet fram til åkrene. Det kunne også bygges små demninger foran brekanten. Lengden vannet ble ført fram kunne variere. Den korteste er bare 300 m, den lengste er 20 km. 
68 anlegg av denne typen er registrert i Lom.
Vannrenner, hogd ut av tømmerstokker, var det tekniske grunnlaget for de første vannveiene av denne type. 
Bordvassvegen er ett av disse anleggene, og en av de som var lengst i bruk. Den skulle skaffe vann til ni gårder ved Bøvra, fra Aukrust til Andvord. Det er bevart en kontrakt med Peder Dagsgardsøygard, også kalt Vass-Per, fra 1833 som forteller om byggeplanene. Bordvassvegen begynner 1450 moh. og ender på Andvord, 450 moh.
Bordvannveien var i bruk helt frem til 1986. I dag brukes stien langs vannveien som tursti.
Surat Thani

Surat Thani er provinshovedstaden i provinsen Surat Thani og senter for kommunen av samme navn, i det sørlige Thailand. Befolkningen anslås (2005) til 127 200.
Det er flyplass i Phunphin kommune, 25 km vest for byen, og Phunphin har også hovedjernbanestasjon på den nord-sør-gående jernbanelinjen Bangkok-Singapore. Fra Surat Thani går det ferjer til turistøyene Koh Samui, Koh Tao og Koh Pha-ngan.
Bank of Thailand og Thailands statistikkbyrå har regionale kontorer i byen. Det er større militæranlegg i Surat Thani, med hovedkvarteret for 4.Arme og en luftforsvarsstasjon.
Det er en egen campus for Prince of Songkla University 9 km sørøst for Surat Thani, ogher ligger også Surat Thani Rajabhat University og et medisinsk forskningssenter like. Surat Thani har også en egen skole for offentlig ansatte (School og Public Administration), samt en teknisk høyskole.
Penichrolucaninae

Utseende

Små, brunlige til svarte hjortebiller uten påfallende forstørrede kjever hos hannene. Hodet er skovlformet og beina korte, de kan minne om gjødselbiller (Aphodiinae).

Levevis

Lite er kjent om disse små billene, men det antas at de lever underjordisk, kanskje knyttet til termitter eller maur.

Utbredelse

Brasilucanus-artene lever som navnet skulle tyde på i Brasil, mens Penichrolucanus er utbredt i Sørøst-Asia.
Mario Kart: Double Dash!!

Handling

I starten kan spillere velge mellom tre cuper. Mushroom cup, Flower cup og Star cup. Hver cup har fire baner med tre vanskelighetsgrader/nivåer. 50cc, 100cc og 150cc. Vinnere av gull i en cup, og en vanskelighetsgrad får en premie. Hvert av løpene gir poeng etter plassering; 1.-plass 10 poeng, 2.-plass 8 poeng, 3.-plass 6 poeng, 4.-plass 4 poeng, 5.-plass 3 poeng, 6.-plass 2 poeng, 7.-plass 1 poeng, og 8.-plass 0 poeng.

Karakterer

I Mario Kart: Double Dash!! er det tilgang til 20 forskjellige karakterer; Mario, Luigi, Baby Mario, Baby Luigi, Bowser, Baby Bowser, Koopa Troopa, Koopa Paratroopa, Yoshi, Birdo, Wario, Waluigi, Donkey Kong, Diddy Kong, Peach, Daisy, + 4 karakterer som må låses opp; Toad, Toadette, Petey Piranha og King Boo .
Hver av karakterene har også sine egne spesialvåpen. Mario og Luigi har flammekuler, Wario og Waluigi kan kaste bob-omb, Diddy og Donkey har store bananskall, Yoshi og Birdo har rullende eggebomber, Koopa Troopa og Paratroopa kan sende 3 skall samtidig, baby Mario og Baby Luigi blir trukket i kjetting et lite stykke av Chain Chomp, Toad og Toadette har gullsoppen kjent fra Mario Kart 64 som gir fart hver gang man trykker på våpenknappen, Peach og Daisy har beskyttelseshjerte, Bowser og Bowser Jr. har stort skjell med pigger og King Boo og Pethey Piranha har alles spesialvåpen.
Erik Olufsen Gyldenstierne

Erik Olufsen Gyldenstierne, Erik Hak, død 1536, dansk-norsk lensherre av Gyldenstierne-slekten.
Erik Gyldenstierne var 1525-27 forlent med Åstrup i Vendsyssel, Danmark, fra 1527 også Nyslot på Lolland som han i 1532 fikk livsbrev på. I 1532 var han med i krigen mot Christian II i Norge og da hans fjerne slektning Mogens Gyldenstierne 9. juli 1532 drog til Danmark for å kjempe mot Christian II, ble Akershus slott overdratt til Erik Gyldenstierne.
Under Grevefeiden var Erik Gyldenstierne en viktig pådriver for at det sønnafjellske rådet tidlig gav sin støtte til Christian III og til sist hyllet ham. Han ble i 1535 sendt med en flåte til Danmark og deltok med Peder Skram i stridighetene mot Hanseatene. Han døde i Danmark sommeren 1536.

Familie

Foreldre: Oluf Pedersen G. til Estvadgård (ca. 1450-1504) og Anne Rosenkrantz (ca. 1470-før 1525). Likesom sin bror Anders Gyldenstierne ble han ofte kalt ved navnet Hak både før og etter antagelsen av adelsnavnet Gyldenstierne. Gift med Olive Krabbe (1517-ca 1563).
Nedenæs prosti

Nedenæs prosti er et tidligere prosti i Agder bispedømme.
Prostiet opphørte X da det ble delt i Aust- og Vest-Nedenes prosti.
Nyati Cement

Nyati Cement (swahili:bøffel sement) er en av de yngste sementfabrikkene i Tanzania som startet opp i juli 2014. Fabrikken ligger i Kimbiji, Temeke-distriktet i Dar-es-salaam. Nyati Cement opererer under firmanavnet Lake Cement Tanzania ltd.
Fabrikken omfatter et område på 100 hektar i landsbyen Kimbiji og har en årlig kapasitet på 500 000 tonn

Fabrikken

Den nåværende kapasitet er 500 000 tonn sement årlig. Men det er interesse for å øke dette til 750 000 tonn i året etter bare et års drift. Lake Cement var også den første i Tanzania med egen kraftstasjon og vertikal roller mill. Fabrikkens kraftstasjon er på 10 MW og kullfyrt. Kullet kommer for tiden fraSongea, Ruvuma.
Fabrikken får sin kalkstein fra sitt eget dagbrudd like ved. Fabrikken har også et innendørs lager for klinker som rommer opp til 30 000 tonn.
Klang(!)

Klang(!) er et musikkstykke for brassband, skrevet av den norske komponisten Ørjan Matre på bestilling fra Jaren Hornmusikkforening i 2001. Verket ble urframført av samme brassband i forbindelse med norgesmesterkapet for brassband i 2002.
I 2006 var stykket pliktnummer i NM for brassband.
20th Century Boy

Andre versjoner

Sangen er spilt inn av mange andre artister, blant andre Adam Lambert, Naked Raygun, The King, Kiyoharu Moren, Adam Ant, Drain STH, Chalk Circle, The Replacements, Girlschool, Pink Cream 69, The Three Johns, Placebo, Siouxsie and the Banshees, X Japan, Bang Tango, Buckethead, Def Leppard, Moby, Richard Barone og The Big Six.
I filmen Velvet Goldmine fra 1998 fremførte Placebo sangen som det fiktive bandet The Flaming Creatures. Denne ble gitt ut som den doble A-side-singelen med «You Don't Care About Us». Bandet fremførte også sangen på BRIT Awards i 1999 med David Bowie.
Stuping

Stuping er en sport hvor man utfører akrobatiske stup eller fall ned i vann. Stuping er en internasjonalt anerkjent sport som er en del av de Olympiske leker. I tillegg er stuping en vanlig form for rekreasjon på steder hvor svømming er populært, da i sin mer ustrukturerte form utenfor konkurranse.
Selv om sporten ikke har veldig mange deltakere, er stuping en av de mest populære olympiske øvelsene blant tilskuerne. De framgangsrike utøverne deler mange av de samme egenskapene som turnere: styrke, fleksibilitet og kinestetisk bedømmelse.
Internasjonalt arrangeres det VM og EM annethvert år, samt OL og rankingstevner (Grand Prix). Nasjonalt arrangeres NM innendørs og utendørs hvert år.

Disipliner

Det konkurreres i 1 m svikt, 3 m svikt og tårnstup.  I internasjonale mesterskap stupes kun 10 m i tårnstup, mens i mindre konkurranser kan man også stupe fra 5 m og 7,5 m.
I tillegg konkurreres det i synkro på 3 m og tårn (10 m).

Vanskelighetsgrad og poengberegning

Hvert stup har en egen vanskelighetsgrad, som er regnet ut fra en spesiell formel.  Vanskelighetsgraden er fra 1,0 og oppover.  Det vanskeligste stupet som noensinne er gjort i en internasjonal finale har vanskelighetsgrad 4,1 (409c, 10m).  Det er laget en egen tabell med oversikt over alle aktuelle stup med vanskelighetsgrad på de forskjellige høydene.
Vanligvis er det fem dommere som gir karakterer fra 0 til 10, med halvkarakterer. Den laveste og høyeste karakteren strykes, og de resterende tre karakterene summeres og multipliseres med vanskelighetsgraden. I internasjonale konkurranser brukes sju dommere, hvor de to laveste og to høyeste karakterene strykes.
Eksempel: En stuper gjør 3 1/2 forlengs i knekk fra 10 m og får 10 poeng av alle dommerne. Det gir 30 poeng som multipliseres med vanskelighetsgraden på 3,0 og en poengsum på 90 poeng.
Conary

Conary er et fritt og åpent pakkesystem som ble skapt av rPath (idag SAS Institute) og distributert under betingelsene til Apache-lisensen 2.0. Den ble relisensiert fra GPLv3 i 2013. Pakkesystemet installerer programvarepakker gjennom en automatisert oppheving av avhengigheter fra online programvarelager, og gir et konsist og lettlært Python-basert beskrivelse for å spesifisere hvordan man bygger en pakke. 
Conary ble brukt av de tidligere Linuxdistribusjonene Foresight Linux og rPath Linux.
Kodumanal

Kodumanal er en landsby i distriktet Erode i den indiske delstaten Tamil Nadu. Den var en gang en aktiv handelsby kjent som Kodumanam, noe som er nedtegnet i Patittrupathu i Sangamlitteraturen. Stedet er et viktig arkeologisk utgravningssted, som er under kontroll av det statlige arkeologiske departement i Tamil Nadu. Landsbyen befinner seg på de nordlige bankene av Noyyalelven, som er en sideelv til Cauvery.
Norgesmesterskapet i fotball for menn 1938

Fredrikstad ble Norgesmester etter at de slo Mjøndalen 3-2 eeo. den 16. oktober. Målscorere for Fredrikstad var Thorleif Larsen i det 5. minutt, Knut Brynildsen på straffe i det 40. minutt og Arne Ileby i det 110. minutt. Målscorere for Mjøndalen var Trygve Halvorsen i det 60. minutt og Jørgen Hval i det 63. minutt.
Dette var fjerde gangen Fredrikstad vant et Norgesmesterskap. 12 000 tilskuere overvar kampen på Briskeby gressbane på Hamar. Dommer var Finn Amundsen, Lyn.
Fredrikstads vinnerlag: Georg Schuster, Rolf Johannessen, Kjell Pettersen, Gunnar Andreassen, Håkon Johansen, Reidar Olsen, Thorleif Larsen, Sten Moe, Knut Brynildsen, Odd Andersen og Arne Ileby.
Cheek to Cheek

«Cheek to Cheek» er en amerikansk sang med melodi og tekst av Irving Berlin. Den ble først fremført av Fred Astaire i filmen Top hat (1935, Top Hat). Astaires innspilling med The Leo Reisman Orchestra fra 1935 ble opptatt i Grammy Hall of Fame i 2000.
Sangen er antageligvis mest berømt for sine åpningslinjer: «Heaven, I'm in heaven, and my heart beats so that I can hardly speak» og ble raskt en standard i Great American Songbook. Teksten ble parodiert av Berlin selv i sangen «He Ain't Got Rhythm» fra filmen På strøket (1937, On the Avenue).
Sangen, fremført separat av Fred Astaire og Ella Fitzgerald, er med i filmen Den engelske pasienten (The English Patient) og versjonen med Glen Miller er med i Les Misérables. Den blir fremført av Kenneth Branagh i Danser med Shakespeare (Loves' Labour's Lost). Den originale Astaire-versjonen er med i Den grønne milen (The Green Mile) og Kairos røde rose (The Purple Rose of Cairo), når filmen Top Hat blir sett på kino.

Norsk versjon

Bob Gunnér har skrevet en norsk tekst. På norsk bærer den tittelen «Kinn mot kinn».
Moeris

Utseende

Små til middelsstore (vingespenn gjerne 20-30 millimeter), brune smygere. Artene i denne slekten er vanligvis helt ensfargede på oversiden, fargen er vanligvis rødlig brun. Undersiden har noe diffuse, gulbrune tegninger. Artene er regnet som vanskelige å skille fra hverandre.

Levevis

De aller fleste har larver på gress eller andre enfrøbladete planter.

Utbredelse

Slekten er vidt utbredt i Mellom- og Sør-Amerika, fra Mexico i nord til Argentina i sør.
3. mai

Navnedag

Gjermund, Gøril
Galeon (båtprodusent)

Galeon er en polsk produsent av fritidsbåter som ble startet i 1982. Motorbåtserien heter Galia, mens yachtmodellene kalles Galeon.
Buzenval (Paris Metro)

Buzenval er en stasjon på metroen i Paris.
Stasjonen betjener linje 9.
Ilse Koch

Bakgrunn

Koch var tredje datter av en verksmester. Hun tok folkeskole og handelsskole og var volontør i en bokhandel. Deretter arbeidet hun i forskjellige bedrifter som sekretær.

Nasjonalsosialismen

I april 1932 meldte hun seg inn i Nationalsozialistische Deutsche Arbeiterpartei (NSDAP) og fikk medlemsnummer 1.130.836. Ved sine kontakter blant SA- og SS-menn ble hun våren 1934 kjent med sin senere ektemann, SS-mannen Karl Otto Koch. 
Koch begynte sin bane i Sachsenhausen i 1936. Der giftet paret seg den 25. mai samme år. Kort etter bryllupet fulgte hun med sin ektemake til Buchenwald nær Weimar, der hun i 1941 ble utnevnt til Oberaufseherin, «sjefsovervåkerske». Hun skal egenhendig ha torturert og myrdet kvinnelige internerte i leiren. 
I Buchenwald fikk hun tre barn, Artwin, f. 17. juni 1938, Gisela, født 26. april 1939, og Gudrun, født 11. desember 1940. Gudrun døde i februar 1941, Artwin i 1967, før sin mor, ved selvmord.
Ekteparet førte et luksuriøst liv i leiren. Dette kunne de bare få til ved omfangsrikt underslag av kontanter og verdisaker tatt fra fangene - slikt ble betraktet som tyveri av statseiendom og som personlig utnyttelse av slavearbeideres arbeidskraft. En anklager fra SS, Konrad Morgen, gjennomførte en utredning i åtte måneder om mord og underslag; dette uten å finne noen lampeskjermer tilvirket av menneskehud eller hudbiter med tatoveringer. Morgen fant imidlertid at Karl Koch var skyldig i mord på fire fanger, men klare bevis mot Ilse Koch fant han ikke og hun ble løslatt. I begynnelsen av 1945 ble Karl Koch dømt til døden av en SS-domstol i München og han ble henrettet i april 1945.
Kochs sadisme gav henne økenavnet «Buchenwalds heks». Etter andre verdenskrig ble hun dømt til livsvarig fengsel for krigsforbrytelser og forbrytelser mot menneskeheten. Denne dommen ble imidlertid forkortet til fire års fengsel av hvilke hun sonet i to år og ble så løslatt. Temmelig omgående ble hun atter arrestert og dømt i 1951 til livstidsfengsel. 
Koch begikk selvmord ved å henge seg i fengselet i Aichach i Bayern den 1. september 1967.
Shirley

Etymologi

Shirley har opprinnelse som et engelsk etternavn dannet av et stedsnavn. Navnet er dannet av de gammelengelske leddene scīr, «fylke, prestegjeld» eller «lys», og lēah, «skog, lysning».